**Poziv umjetnicima za sudjelovanje na**

**22. Street artu Poreč**

Pučko otvoreno učilište Poreč ponovno nudi priliku svim umjetničkim dušama izraziti svoje glazbeno, scensko, plesno, likovno i drugo stvaralaštvo na **22. Street art festivalu**, koji će se održati **od 18. do 24. kolovoza 2022.**

Cijeli je grad pozornica, a svi su prolaznici bitan dio šarolikog i sveprožimajućeg festivala ulične umjetnosti. Izvođači u najtoplijem i najživahnijem ljetnom mjesecu zabavljaju, nasmijavaju i začuđuju prolaznike, ali ih potiču na širenje vlastitih spoznajnih i umjetničkih okvira.

Umjetnici po zanimanju, pozivu ili hobiju imaju mogućnost obogatiti grad uvijek novim i zabavnim, ali ponajprije idejno i izvedbeno kvalitetnim sadržajem. Neovisno o prethodnom iskustvu i učenosti, svoj kreativan i inovativan program mogu prikazati i podijeliti svi željni izražavanja svog svijeta ideja.

Umjetnici se na natječaj mogu prijavljivati tijekom cijele godine, no preporučuje se prijava upravo u ovome razdoblju neposredno prije odabira, do \_\_\_\_\_**8. kolovoza 2022.**\_\_\_\_\_\_\_ i na adresu elektronske pošte \_\_\_**streetartporec@gmail.com**\_\_\_\_\_\_ s napomenom u predmetu poruke: *22. Street art Poreč*. Radi lakšeg postupka prijave, mole se zainteresirani da koriste priložen prijavni obrazac koji se nalazi ispod teksta. Učilište zadržava pravo poziva te odabir vrši prema realnim mogućnostima. Izvođači će o rezultatima odabira biti obaviješteni najkasnije do **\_\_\_\_\_\_\_8. kolovoza 2022.\_\_\_\_\_\_.**

Festival još od 2001. uspješno oživljava, pokreće i boji porečku jezgru, a umjetnici željni sudjelovanja svoj program mogu prezentirati sukladno predloženim lokacijama, poput gradske tržnice, glavnog Trga slobode, gradske rive, šetališta Lungomare, Trga Matije Gupca i dvorište Zavičajnog muzeja Poreštine - Lapidarium. Prema želji, potrebi i ideji posebno će se uzimati u obzir prijedlozi ostalih manje poznatih i izloženih gradskih prostora, no utoliko zanimljivijih i šarolikijih igralačkih scena, poput autobusnog kolodvora ili šetališta Viale. Festival se posebno nadaje organizirati reviju plesnih točaka (solo, duet, tercet, plesne skupine) u individualnom trajanju točke do 10 minuta.

Pjevači, plesači, glumci, slikari, akrobati, žongleri... Odvažite se, izrazite se, oslobodite svoju umjetnost u izljevu ideja, igre i osjećaja! Grad vas željno iščekuje.